รัฐบาลไทย-ข่าวทำเนียบรัฐบาล-โครงการของขวัญปีใหม่ปี 2561 ของสถาบันการเงินเฉพาะกิจ
วันพุธที่ 27 ธันวาคม 2560
โครงการของขวัญปีใหม่ปี 2561 ของสถาบันการเงินเฉพาะกิจ
เมื่อวันที่ 26 ธันวาคม 2560 คณะรัฐมนตรีมีมติเห็นชอบโครงการของขวัญปีใหม่ปี 2561 ของสถาบันการเงินเฉพาะกิจ เพื่อมอบเป็นของขวัญปีใหม่ให้แก่ประชาชนปี 2561
นางสาวกุลยา ตันติเตมิท ผู้ตรวจราชการกระทรวงการคลัง ในฐานะโฆษกกระทรวงการคลัง เปิดเผยว่า เมื่อวันที่ 26 ธันวาคม 2560 คณะรัฐมนตรีมีมติเห็นชอบโครงการของขวัญปีใหม่ปี 2561 ของสถาบันการเงินเฉพาะกิจ เพื่อมอบเป็นของขวัญปีใหม่ให้แก่ประชาชนปี 2561 ซึ่งประกอบด้วย 1) โครงการเพื่อส่งเสริมวินัยทางการเงินให้แก่ประชาชน โดยธนาคารอาคารสงเคราะห์ (ธอส.) และธนาคารเพื่อการเกษตรและสหกรณ์การเกษตร (ธ.ก.ส.) และ 2) โครงการสนับสนุนให้ประชาชนมีที่อยู่อาศัยเป็นของตนเอง โดย ธอส. ซึ่งมีรายละเอียดสรุปได้ ดังนี้
1. โครงการเพื่อส่งเสริมวินัยทางการเงินให้แก่ประชาชน
1.1 โครงการของขวัญปีใหม่ 2561 เพื่อส่งเสริมวินัยทางการเงินสําหรับลูกค้าธนาคารอาคารสงเคราะห์ผู้มีรายได้น้อย ธอส. จะจ่ายเงินจํานวน 1,000 บาท ให้กับลูกค้ารายย่อยที่มีการชําระเงินงวดของเดือนธันวาคม2560 ตรงตามกําหนด รวมถึงต้องมีประวัติผ่อนชําระหนี้ดีย้อนหลังตลอด 48 เดือน และไม่เคยเป็นสินเชื่อที่ไม่ก่อให้เกิดรายได้ (Non-Performing Loans : NPLs) และมีวงเงินกู้รวมกู้ทุกบัญชีภายใต้หลักประกันเดียวกัน ไม่เกิน 1,000,000 บาท ทั้งนี้ คาดว่าจะมีผู้มีคุณสมบัติที่จะได้รับของขวัญจํานวนประมาณ 165,107 ราย
1.2 โครงการชําระดีมีคืนของธนาคารเพื่อการเกษตรและสหกรณ์การเกษตร ธ.ก.ส. จะคืนดอกเบี้ยให้แก่ลูกค้าร้อยละ 30 ของจํานวนดอกเบี้ยที่ชําระในช่วงวันที่ 1 มกราคม 2561 ถึงวันที่ 31 ธันวาคม 2561 สําหรับลูกค้าที่มีต้นเงินคงเป็นหนี้ ณ วันที่ 30 พฤศจิกายน 2560 ไม่เกิน 300,000 บาท โดยคาดว่าจะมีผู้ได้รับของขวัญเป็นเกษตรกรจํานวน 2.3 ล้านราย
2. โครงการสนับสนุนให้ประชาชนมีที่อยู่อาศัยเป็นของตนเอง ธอส.ได้จัดทําโครงการสินเชื่อที่อยู่อาศัยสําหรับผู้ได้รับสิทธิในบัตรสวัสดิการแห่งรัฐ ผู้มีรายได้น้อยทั่วไป และบุคลากรภาครัฐ รวมทั้งสิ้น 3 โครงการ ซึ่งมีอัตราดอกเบี้ยผ่อนปรนและมีระยะเวลากู้ยืมสูงสุดถึง 40 ปี รวมทั้งมีการยกเว้นค่าธรรมเนียมตามที่ธนาคารกําหนด ระยะเวลายื่นคําขอกู้ไม่เกินวันที่ 28 ธันวาคม 2561 หรือเมื่อธนาคารได้อนุมัติสินเชื่อเต็มวงเงินโครงการแล้ว โดยมีรายละเอียดโครงการสรุปได้ ดังนี้
2.1 โครงการสินเชื่อที่อยู่อาศัยเพื่อสวัสดิการแห่งรัฐ สําหรับประชาชนผู้ได้รับสิทธิในบัตรสวัสดิการแห่งรัฐ รวมถึงประชาชนผู้มีรายได้น้อยตามที่ธนาคารกําหนด วงเงินโครงการรวม 30,000 ล้านบาท วงเงินสูงสุดต่อรายไม่เกิน 2 ล้านบาท อัตราดอกเบี้ยคงที่ 4 ปีแรก ร้อยละ 2.75 ต่อปี กรณีวงเงินกู้ไม่เกิน 1 ล้านบาท และร้อยละ 3.00 ต่อปี สําหรับกรณีวงเงินกู้มากกว่า 1 ล้านบาท แต่ไม่เกิน 2 ล้านบาท
2.2 โครงการสินเชื่อที่อยู่อาศัยเพื่อสวัสดิการแห่งรัฐ (บุคลากรภาครัฐ) สําหรับบุคลากรภาครัฐตามที่ธนาคารกําหนด วงเงินโครงการรวม 30,000 ล้านบาท ไม่จํากัดวงเงินสูงสุดต่อราย อัตราดอกเบี้ยคงที่ 4 ปีแรก ร้อยละ MRR-3.75 ต่อปี หรือเท่ากับร้อยละ 3 ต่อปี (ปัจจุบันอัตราดอกเบี้ย MRR ของ ธอส. อยู่ที่ร้อยละ 6.75 ต่อปี)
2.3 โครงการสินเชื่อที่อยู่อาศัยเพื่อสวัสดิการแห่งรัฐในพื้นที่จังหวัดชายแดนภาคใต้ สําหรับประชาชนผู้ได้รับสิทธิในบัตรสวัสดิการแห่งรัฐ ประชาชนผู้มีรายได้น้อยตามที่ธนาคารกําหนด รวมถึงบุคลากรภาครัฐตามที่ธนาคารกําหนด ที่มีภูมิลําเนาหรือมีความต้องการที่อยู่อาศัยในพื้นที่จังหวัดชายแดนภาคใต้ 3 จังหวัด ได้แก่ จังหวัดยะลา นราธิวาส และปัตตานี วงเงินโครงการรวม 1,000 ล้านบาท วงเงินสูงสุด ต่อรายไม่เกิน 1 ล้านบาท สําหรับผู้ได้รับสิทธิในบัตรสวัสดิการแห่งรัฐ และไม่เกิน 2 ล้านบาท สําหรับประชาชนผู้มีรายได้น้อยและบุคลากรภาครัฐ โดยกําหนดอัตราดอกเบี้ยคงที่ใน 5 ปีแรก อยู่ที่ 2.50 ต่อปี
นางสาวกุลยาฯ กล่าวเพิ่มเติมว่า การดําเนินโครงการดังกล่าวข้างต้นมีกลุ่มเป้าหมายครอบคลุมทั้งเกษตรกรและผู้มีรายได้น้อย มีวัตถุประสงค์เพื่อสนับสนุนให้ประชาชนผู้มีรายได้น้อยสามารถเข้าถึงสินเชื่อที่อยู่อาศัยที่มีเงื่อนไขผ่อนปรนเพื่อให้สามารถมีที่อยู่อาศัยเป็นของตนเองได้มากขึ้น รวมทั้งยังเป็นการส่งเสริมให้เกิดการสร้างวินัยทางการเงินให้กับประชาชนผู้มีรายได้น้อยและเกษตรกร นอกจากนี้ ในการดําเนินโครงการดังกล่าว ธอส. และ ธ.ก.ส. ถือเป็นการมอบของขวัญให้แก่ประชาชนในช่วงเทศกาลปีใหม่ปี 2561 ที่ใกล้จะถึงนี้
สํานักนโยบายระบบการเงินและสถาบันการเงิน สํานักงานเศรษฐกิจการคลัง
โทร. 02 273 9020 ต่อ 3288
โทรสาร 02 618 3374